b"\n_START_ARTICLE_\nPla\xc3\xa7a del Pi\n_START_SECTION_\nEl Barri\n_START_PARAGRAPH_\nAl barri del Pi s'hi troben algunes notes constants que caracteritzen la formaci\xc3\xb3 i la hist\xc3\xb2ria dels seus carrers; no s\xc3\xb3n nom\xc3\xa9s aspectes de natura religiosa, justificada en aquest cas per l'exist\xc3\xa8ncia de l'esgl\xc3\xa9sia parroquial, sin\xc3\xb3 notes purament topogr\xc3\xa0fiques i econ\xc3\xb2miques; \xc3\xa9s a dir, degudes tant a la terra mateixa com a la intervenci\xc3\xb3 social, m\xc3\xa9s o menys conscient._NEWLINE_Aquest sector de la ciutat est\xc3\xa0 compr\xc3\xa8s entre el tra\xc3\xa7at de l'antic mur rom\xc3\xa0, representat ac\xc3\xad pels carrers de la Palla i dels Banys Nous, i la Rambla; i entre els carrers de la Portaferrissa i de la Boqueria. En aquest espai \xc3\xa9s on semblen condensar-se les caracter\xc3\xadstiques a les quals s'al\xc2\xb7ludeix.\n_START_SECTION_\nHist\xc3\xb2ria\n_START_PARAGRAPH_\nA la segona meitat del segle X es reflecteix en els documents la imatge d'una pla\xc3\xa7a o plana coneguda amb el qualificatiu de palma situada prop de la muralla i que degu\xc3\xa9 quedar limitada per una banda pel curs de la riera del Pi i per l'altra per l'areny de la Rambla. Palma devia significar simplement \xc2\xabpla\xc2\xbb per influ\xc3\xa8ncia, potser, de la palma de la m\xc3\xa0 que algunes vegades es posa com a exemple i ponderaci\xc3\xb3 de cosa plana._NEWLINE_Deixant de banda, per infundades, les suposicions d'una primera esgl\xc3\xa9sia paleocristiana, hi ha un document irrecusable que demostra l'exist\xc3\xa8ncia d'un temple amb el nom de Sancta Maria de ipso Pino l'any 965, on apareixia ja com a temple que presidia una certa plana als afores immediats a la muralla primitiva de Barcelona. Es tracta d'una refer\xc3\xa8ncia al testament de Bonhom i al llegat que feia al monestir de Sant Pere de les Puel\xc2\xb7les d'un hort situat en un indret anomenat la palma de Santa Maria del Pi._NEWLINE_M\xc3\xa9s tard, concorre una altra paraula amb significat similar: \xc2\xabpla\xc2\xbb, que apareix referint-nos a certs paratges ciutadans, com ara el pla de la Seu, el pla d'en Llull, el pla de la Boqueria, pla de Palau, o pla de les Com\xc3\xa8dies. Tot prepara l'adveniment i domini d'una tercera paraula: \xc2\xabpla\xc3\xa7a\xc2\xbb, amb igual significat, sense arribar a desterrar l'\xc3\xbas de les anteriors. Pla\xc3\xa7a era m\xc3\xa9s aviat \xe2\x80\x94com ho \xc3\xa9s encara\xe2\x80\x94 indicaci\xc3\xb3 de mercat (pla\xc3\xa7a del Blat, pla\xc3\xa7a de l'Oli), o b\xc3\xa9 amb significaci\xc3\xb3 de plana urbana sense aplicaci\xc3\xb3 comercial._NEWLINE_Aquest document de l'any 965 encara permet un altre punt de meditaci\xc3\xb3 quan diu Sancta Maria de ipso Pino, frase que tradu\xc3\xafda al catal\xc3\xa0 de l'\xc3\xa8poca ens donaria Santa Maria des Pi, amb la forma arcaica de l'article, conservada en certes localitats de la Costa Brava i a les illes Balears. L'expressi\xc3\xb3 Santa Maria des Pi, equivaldria a Sant Joan des Pi, que apareix tamb\xc3\xa9 per la mateixa \xc3\xa8poca juntament amb la de Sant Just des Vern, f\xc3\xb3rmules ambdues que s'han conservat per a designar dues poblacions ve\xc3\xafnes de Barcelona.\n_START_SECTION_\nLlenguatge popular\n_START_PARAGRAPH_\nEl cas \xc3\xa9s, aix\xc3\xb2 no obstant, que la forma Santa Maria des Pi no sembla haver transcendit al llenguatge popular antic ni modern. L'exist\xc3\xa8ncia simult\xc3\xa0nia dels dos pins, el de Santa Maria, tocant a les muralles de Barcelona i el de Sant Joan al cam\xc3\xad del Llobregat, evoquen un paisatge singular en el qual, m\xc3\xa9s enll\xc3\xa0 dels seus alzinars i pinedes, destaquen alguns pins solitaris, notables pel sol fet del seu a\xc3\xafllament o per la seva extraordin\xc3\xa0ria ufana.\n_START_SECTION_\nTradici\xc3\xb3 popular\n_START_PARAGRAPH_\nSegons la veu de la tradici\xc3\xb3 popular, en temps de la invasi\xc3\xb3 sarra\xc3\xafna el mar arribava encara a aquestes altures, i precisament en aquests contorns hi havia un barri de pescadors que posaren una forta resist\xc3\xa8ncia a la invasi\xc3\xb3. Quan hagu\xc3\xa9 passat el flagell de la guerra i els temps foren m\xc3\xa9s tranquils, un d'aquells mariners, supervivent de la lluita, trob\xc3\xa0 en la copa d'un pi una imatge de la Mare de D\xc3\xa9u a la qual fou dedicada, en el mateix lloc del descobriment, una capelleta que amb el temps ha arribat a \xc3\xa9sser el temple que hi ha avui dia. El pi hagu\xc3\xa9 d'\xc3\xa9sser substitu\xc3\xaft per un altre que en perpetu\xc3\xa9s el record, el qual arrib\xc3\xa0 a tenir tanta ufana que la seva copa es veia per damunt dels edificis. Aquest gran pi existia encara quan tingu\xc3\xa9 lloc la invasi\xc3\xb3 francesa, i sembla que un soldat napole\xc3\xb2nic li travess\xc3\xa0 el tronc amb una baioneta, i mor\xc3\xad. M\xc3\xa9s tard fou plantat un altre pi i un altre fins a arribar a l'actual, com a mostra de la tenacitat amb qu\xc3\xa8 s'intenta de salvar el valor espiritual de la llegenda.\n_START_SECTION_\nEdificis notables\n_START_PARAGRAPH_\nA m\xc3\xa9s de l'esgl\xc3\xa9sia, en aquesta pla\xc3\xa7a s'aixeca la casa de l'antic gremi dels revenedors, l'enfront de la qual fou molt decorat amb esgrafiats, ja gaireb\xc3\xa9 esvanits; t\xc3\xa9 a m\xc3\xa9s una forn\xc3\xadcula, on hi havia hagut fins a l'any 1936 la imatge de l'arc\xc3\xa0ngel sant Miquel, patr\xc3\xb3 del gremi. Els revenedors tingueren en la seva capella de l'esgl\xc3\xa9sia del Pi un retaule amb magn\xc3\xadfiques pintures del segle XV, de Jaume Huguet, del qual es conserven cinc belles taules al Museu d'Art de Catalunya. Tenien tamb\xc3\xa9 un pas de la process\xc3\xb3 de Setmana Santa, obra de l'escultor Dami\xc3\xa0 Campeny i Estrany, del segle\xc2\xa0xix._NEWLINE_Hi ha encara a la pla\xc3\xa7a una altra casa notable: la casa de la Confraria de la Sang, curi\xc3\xb3s exemplar de l'arquitectura urbana dels primers anys del segle XVII.\n_START_SECTION_\nAltres monuments\n_START_PARAGRAPH_\nA la Pla\xc3\xa7a de Sant Josep Oriol, vora la del Pi, hi ha una est\xc3\xa0tua sedent de bronze d'\xc3\x80ngel Guimer\xc3\xa0, que \xc3\xa9s una r\xc3\xa8plica fidel de la que troba situada davant del Teatre Guimer\xc3\xa0 de Santa Cruz de Tenerife."